ചക്കിക്കാവിലും നീലക്കുറുഞ്ഞി പൂത്തു കുടയത്തൂര്: മൂന്നാറിന്റെ കുത്തകയായിരുന്ന നീലക്കുറുഞ്ഞിയുടെ വസന്തം ഇവിടെ ലോ റേഞ്ചിലെ മല നിരകളിലും. ഇലവീഴാപൂഞ്ചിറയ്ക്ക് സമീപം ചക്കിക്കാവ് മലനിരകളിലാണ് ഇന്നലെ നീലക്കുറുഞ്ഞി പൂത്തത്. ചെങ്കുത്തായ മലനിരകളില് വിവിധയിടങ്ങളില് നിലക്കുറുഞ്ഞി പൂത്തത് ഏറെ വശ്യമായ കാഴ്ച്ചയാവുകയാണ്. സാധാരണ ജില്ലയില് മൂന്നാറിലാണ് നീലക്കുറുഞ്ഞി പുഷ്പ്പിക്കുന്നത്. മൂന്നാറിലെ നീല കുറിഞ്ഞി ലോക പ്രസിദ്ധവുമാണ്. ഇതിന്റെ കാഴ്ച്ചകള് ആസ്വദിക്കാന് വിദേശികളും പതിവായി എത്തുന്നുണ്ട്. ചക്കിക്കാവ് പോലുള്ള ലോ റേഞ്ച് പ്രദേശങ്ങളില് നീലക്കുറുഞ്ഞി പൂവിട്ടതായി ആരും പറയുന്നില്ല. ചക്കിക്കാവില് നീലക്കുറുഞ്ഞി പൂത്ത പ്രദേശത്തേക്ക് വാഹന സൗകര്യമില്ലാത്തതിനാല് കിലോമീറ്ററുകളോളം നടന്നു ചെന്നാല് മാത്രമേ നയന മനോഹരമായ ഈ ദൃശ്യം കാണുവാന് സാധിക്കൂ. എങ്കിലും വിവരം അറിഞ്ഞ് അനേകം ആളുകളാണ് ഇവിടെ തേടിപ്പിടിച്ച് എത്തുന്നത്. ചക്കിക്കാവും മറ്റൊരു മൂന്നാറായി വികസിക്കട്ടെ എന്നാണ് പ്രദേശവാസികളുടെ ആഗ്രഹം.